CELEX: 32018R2005
Language: lt
Date: 2018-12-17 00:00:00
Title: 2018 m. gruodžio 17 d. Komisijos reglamentas (ES) 2018/2005, kuriuo dėl bis(2-etilheksil)ftalato (DEHP), dibutilftalato (DBP), benzilbutilftalato (BBP) ir diizobutilftalato (DIBP) iš dalies keičiamas Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) XVII priedas (Tekstas svarbus EEE.)

18.12.2018   
               
               
                  LT
               
               
                  Europos Sąjungos oficialusis leidinys
               
               
                  L 322/14
               
            
         KOMISIJOS REGLAMENTAS (ES) 2018/2005
         2018 m. gruodžio 17 d.
         kuriuo dėl bis(2-etilheksil)ftalato (DEHP), dibutilftalato (DBP), benzilbutilftalato (BBP) ir diizobutilftalato (DIBP) iš dalies keičiamas Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) XVII priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą, iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (1), ypač į jo 68 straipsnio 1 dalį,
         kadangi:
         
                     (1)
                  
                  
                     bis(2-etilheksil)ftalatas (DEHP), dibutilftalatas (DBP), benzilbutilftalatas (BBP) ir diizobutilftalatas (DIBP) (toliau – keturi ftalatai) yra nurodyti Reglamento (EB) Nr. 1907/2006 XIV priede kaip toksiškos reprodukcijai medžiagos (1B kategorija), kurių saulėlydžio terminas yra 2015 m. vasario 21 d., nurodytas pagal to reglamento 58 straipsnio 1 dalies c punkto i papunktį;
                  
               
                     (2)
                  
                  
                     po 58 straipsnio 1 dalies c punkto i papunktyje nurodyto saulėlydžio termino, nustatyto į XIV priedą įtrauktai medžiagai, Europos cheminių medžiagų agentūra (toliau – agentūra) pagal Reglamento (EB) Nr. 1907/2006 69 straipsnio 2 dalį apsvarsto, ar to reglamento XIV priede išvardytų cheminių medžiagų naudojimas gaminių sudėtyje kelia riziką žmonių sveikatai ar aplinkai, kuri nėra tinkamai kontroliuojama, ir, jei, agentūros nuomone, rizika nėra tinkamai kontroliuojama, ji parengia Reglamento (EB) Nr. 1907/2006 XV priedo reikalavimus atitinkantį apribojimo pasiūlymo dokumentų rinkinį (toliau – XV priedo dokumentų rinkinys);
                  
               
                     (3)
                  
                  
                     2016 m. balandžio 1 d., agentūra, bendradarbiaudama su Danija, pateikė tokį XV priedo dokumentų rinkinį dėl keturių ftalatų (2). Dokumentų rinkinyje remiamasi ankstesniu 2011 m. Danijos pateiktu apribojimo pasiūlymu, dėl kurio agentūros Rizikos vertinimo komitetas (toliau – RAC) ir Socialinės ir ekonominės analizės komitetas (toliau – SEAC) priėmė nuomones (3), kuriomis remdamasi Komisija nusprendė nekeisti Reglamento (EB) Nr. 1907/2006 (4) XVII priedo dėl to, kad remiantis tuo metu turėtais duomenimis nebuvo galima teigti, kad bendras keturių ftalatų poveikis kėlė riziką. 2016 m. XV priedo dokumentų rinkinyje atsižvelgta į naują informaciją apie poveikį iš įvairių šaltinių, įskaitant žmonių biologinės stebėsenos duomenis iš Sąjungos masto DEMOCOPHES projekto (5), pagal kurį buvo matuojamas keturių ftalatų kiekis šlapimo mėginiuose;
                  
               
                     (4)
                  
                  
                     keturių ftalatų yra įvairiausiuose gaminiuose, nes šių medžiagų dažniausiai randama plastifikuotose medžiagose. Poveikis gali atsirasti nurijus maisto arba dulkių, įdėjus tuos gaminius į burną, įkvėpus oro ir dulkių patalpose ir liečiantis dulkėms ir gaminiams su žmogaus gleivine ir oda;
                  
               
                     (5)
                  
                  
                     XV priedo dokumentų rinkinyje siūloma apriboti gaminių, kurių sudėtyje yra keturių ftalatų, pateikimą rinkai, jei kiekvieno iš minėtų ftalatų koncentracija arba bet kurio šių ftalatų derinio koncentracija yra lygi 0,1 % tokių plastifikuotų medžiagų masės arba didesnė. Tokia koncentracijos riba veiksmingai atgrasytų nuo šių keturių ftalatų naudojimo gaminiuose, kurie patenka į apribojimo taikymo sritį. Dokumentų rinkinyje siūlomos išimtys gaminiams, skirtiems naudoti išimtinai lauke, ilgai nesiliečiantiems su oda arba su žmogaus gleivine, tam tikriems gaminiams, skirtiems naudoti išimtinai pramonės ar žemės ūkio veiklai, matavimo prietaisams, gaminiams, kuriems taikomi galiojantys Sąjungos teisės aktai, ir gaminiams, kurie jau pateikti Sąjungos rinkai;
                  
               
                     (6)
                  
                  
                     2017 m. kovo 10 d. RAC patvirtino savo nuomonę, kurioje padarė išvadą, kad siūlomas apribojimas pagal jo veiksmingumą mažinti nustatytą tų medžiagų keliamą riziką yra tinkamiausia Sąjungos masto priemonė šios rizikos problemai spręsti;
                  
               
                     (7)
                  
                  
                     RAC manymu, siekiant sumažinti riziką žmonių sveikatai, bendra keturių ftalatų koncentracija gaminiuose turi būti 0,1 % plastifikuotos medžiagos masės arba mažesnė;
                  
               
                     (8)
                  
                  
                     2017 m. birželio 15 d. SEAC patvirtino savo nuomonę, kurioje nurodoma, kad siūlomas RAC ir SEAC iš dalies pakeistas apribojimas yra tinkamiausia socialinės ir ekonominės naudos ir socialinių ir ekonominių sąnaudų požiūriu Sąjungos masto priemonė nustatytai rizikai mažinti;
                  
               
                     (9)
                  
                  
                     SEAC pritarė išvadai XV priedo dokumentų rinkinyje, kad 36 mėnesių apribojimo pasiūlymo atidėjimo laikotarpis atrodo pagrįstas ir pakankamas, kad susiję subjektai tiekimo grandinėje galėtų jo laikytis. SEAC taip pat pritarė XV priedo dokumentų rinkinyje pasiūlytoms išimtims. Be to, dėl tam tikrų socialinių ir ekonominių aspektų, remdamasis per viešas konsultacijas automobilių ir orlaivių sektorių pateikta papildoma pateikta informacija, SEAC pasiūlė šiems sektoriams taikyti tam tikras nukrypti leidžiančias nuostatas;
                  
               
                     (10)
                  
                  
                     dėl siūlomo apribojimo buvo konsultuotasi su Reglamento (EB) Nr. 1907/2006 76 straipsnio 1 dalies f punkte nurodytu agentūros keitimosi informacija apie reikalavimų vykdymo užtikrinimą forumu (toliau – forumas) ir buvo atsižvelgta į jo rekomendacijas;
                  
               
                     (11)
                  
                  
                     2017 m. rugpjūčio 29 d., agentūra pateikė RAC ir SEAC (6) nuomones Komisijai. Remdamasi tomis nuomonėmis dėl bendro keturių minėtų ftalatų poveikio įvairiais būdais, darančio nepageidaujamą poveikį žmonių sveikatai, Komisija padarė išvadą, kad šie keturi ftalatai kelia nepriimtiną riziką žmonių sveikatai, jei bet kurioje gaminiuose esančioje plastifikuotoje medžiagoje kiekvieno iš minėtų ftalatų koncentracija arba bet kurio šių ftalatų derinio koncentracija yra lygi 0,1 % bet kurios iš šių plastifikuotų medžiagų masės arba didesnė. Taikant šį apribojimą, plastifikuotos medžiagos yra medžiagos, kurių sudėtyje gali būti ftalatų, kurie potencialiai gali daryti bendrą poveikį įvairiais būdais tiek vartotojams, tiek darbuotojams. Šioms medžiagoms priskiriamas polivinilchloridas (PVC), polivinilidenchloridas (PVDC), polivinilacetatas (PVA), poliuretanai, visi kiti polimerai (įskaitant, inter alia, polimerų putas ir gumą), išskyrus silikoninę gumą ir natūralaus latekso dangas, paviršiaus dangos, neslidžios dangos, apdailos medžiagos, dekalkomanijos, spausdintiniai piešiniai, klijai, sandarikliai, rašalas ir dažai. Komisija mano, kad šios rizikos klausimą reikia spręsti visos Sąjungos mastu;
                  
               
                     (12)
                  
                  
                     Reglamento (EB) Nr. 1907/2006 XVII priede jau nustatytas draudimas teikti rinkai žaislus ir vaikų priežiūros prekes, kurių sudėtyje yra DEHP, DBP ir BBP, tam tikromis sąlygomis, kurios patenka į siūlomo apribojimo taikymo sritį. Be to, Komisija, atsižvelgdama tiek į RAC nuomonę, kad DIBP pavojaus pobūdis panašus į DEHP, DBP ir BBP keliamą pavojų, kad žaislai ir vaikų priežiūros prekės gali labai padidinti ftalatų keliamą riziką vaikams ir kad DIBP gali pakeisti dibutilftalatą (DBP) žaisluose ir vaikų priežiūros prekėse, tiek į forumo rekomendaciją, laikosi nuomonės, kad žaislų ir vaikų priežiūros prekių, kurių sudėtyje yra DIBP, teikimas rinkai turėtų būti taip pat apribotas. Be to, turėtų būti atnaujintos žaislų ir vaikų priežiūros prekių, kurių sudėtyje yra keturių ftalatų, teikimo rinkai sąlygos;
                  
               
                     (13)
                  
                  
                     jei gaminiai skirti išimtinai pramonės ar žemės ūkio veiklai arba skirti naudoti lauke, siūlomas apribojimas turėtų būti taikomas tik tiems gaminiams, kurių sudėtyje yra plastifikuotos medžiagos, besiliečiančios su žmogaus gleivine arba ilgiau besiliečiančios su oda, nes dėl tokio sąlyčio poveikio gali kilti pavojus žmonių sveikatai;
                  
               
                     (14)
                  
                  
                     siūlomas apribojimas neturėtų būti taikomas gaminiams, reglamentuojamiems kitais Sąjungos teisės aktais, pavyzdžiui, medžiagoms ir gaminiams, skirtiems liestis su maisto produktais pagal Europos Parlamento ir Tarybos reglamentą (EB) Nr. 1935/2004 (7) ir Komisijos reglamentą (ES) Nr. 10/2011 (8), medicinos prietaisams pagal Tarybos direktyvas 90/385/EEB (9) arba 93/42/EEB (10), arba Europos Parlamento ir Tarybos direktyvą 98/79/EB (11), arba tokių prietaisų sudedamosioms dalims, gaminiams pagal Europos Parlamento ir Tarybos direktyvą 2011/65/ES (12) arba pirminei vaistų pakuotei pagal Europos Parlamento ir Tarybos reglamentą (EB) Nr. 726/2004 (13) ar Europos Parlamento ir Tarybos direktyvas 2001/82/EB (14) ir 2001/83/EB (15);
                  
               
                     (15)
                  
                  
                     dėl praktinių ir vykdymo užtikrinimo priežasčių siūlomas apribojimas taip pat neturėtų būti taikomas laboratoriniams matavimo prietaisams arba gaminiams, kurie yra tokių prietaisų dalis, ir gaminiams, pateiktiems rinkai iki apribojimo taikymo įsigaliojimo datos. Be to, tam tikros nukrypti leidžiančios nuostatos turėtų būti taikomos motorinėms transporto priemonėms ir orlaiviams. Pirmiausia, atsižvelgiant į ypatingą šio sektoriaus ekonominę reikšmę, motorinėms transporto priemonėms yra pateisinamas ilgesnis apribojimo pasiūlymo taikymo atidėjimo laikotarpis ir neterminuotas išimties taikymas gaminiams, naudojamiems tokioms transporto priemonėms prižiūrėti ar taisyti, jei jų be tų gaminių negalima naudoti pagal paskirtį. Ilgesnis apribojimo pasiūlymo taikymo atidėjimo laikotarpis tam tikriems orlaiviams ir neterminuotas išimties taikymas gaminiams, naudojamiems tokiems orlaiviams prižiūrėti ar taisyti, jeigu jie būtini orlaivio saugai ir tinkamumui skraidyti, yra pateisinamas, nes orlaiviai yra naudojami labai ilgą laiką, jie gali tapti netinkami skraidyti, jei nėra konstrukcijos specifikacijas atitinkančių dalių; be to, jų perkvalifikavimo laikotarpis yra labai ilgas;
                  
               
                     (16)
                  
                  
                     atsižvelgdama į XV priedo dokumentų rinkinį ir į RAC ir SEAC nuomones, Komisija mano, kad siūlomu apribojimu būtų sprendžiama nustatytos rizikos problema, nesukuriant didelės naštos pramonei, tiekimo grandinei ar vartotojams, ir daro išvadą, kad siūlomas apribojimas yra tinkama Sąjungos masto priemonė spręsti nustatytą problemą;
                  
               
                     (17)
                  
                  
                     suinteresuotiesiems subjektams turėtų būti suteikiama pakankamai laiko imtis tinkamų priemonių, kad būtų laikomasi siūlomo apribojimo, ir 18 mėnesių yra pakankamas laikotarpis. Todėl apribojimo taikymas turėtų būti apskritai atidėtas 18 mėnesių. Ypatingai tam tikroms motorinėms transporto priemonėms ir orlaiviams turėtų būti taikomas ilgesnis specialus 60 mėnesių pasiūlymo taikymo atidėjimo laikotarpis;
                  
               
                     (18)
                  
                  
                     todėl Reglamentas (EB) Nr. 1907/2006 turėtų būti atitinkamai iš dalies pakeistas;
                  
               
                     (19)
                  
                  
                     šiame reglamente numatytos priemonės atitinka pagal Reglamento (EB) Nr. 1907/2006 133 straipsnį įsteigto komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1907/2006 XVII priedas iš dalies keičiamas pagal šio reglamento priedą.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. gruodžio 17 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 396, 2006 12 30, p. 1.
         
            (2)  https://echa.europa.eu/previous-consultations-on-restriction-proposals/-/substance-rev/13919/term
         
            (3)  2012 RAC and SEAC Opinion on an Annex XV dossier proposing restrictions on the four phthalates: https://echa.europa.eu/documents/10162/58050be8-f7be-4b55-b106-76dda4989dd6
         
            (4)  Komisijos komunikatas 2014/C 260/01.
         
            (5)  http://www.eu-hbm.info/democophes/project-partners
         
            (6)  https://echa.europa.eu/documents/10162/a265bf86-5fbd-496b-87b4-63ff238de2f7
         
            (7)  2004 m. spalio 27 d. Europos Parlamento ir Tarybos reglamentas (EB) Nr. 1935/2004 dėl žaliavų ir gaminių, skirtų liestis su maistu, ir panaikinantis direktyvas 80/590/EEB ir 89/109/EEB (OL L 338, 2004 11 13, p. 4).
         
            (8)  2011 m. sausio 14 d. Komisijos reglamentas (ES) Nr. 10/2011 dėl plastikinių medžiagų ir gaminių, skirtų liestis su maisto produktais (OL L 12, 2011 1 15, p. 1).
         
            (9)  1990 m. birželio 20 d. Tarybos direktyva 90/385/EEB dėl valstybių narių įstatymų, reglamentuojančių aktyviuosius implantuojamus medicinos prietaisus, suderinimo (OL L 189, 1990 7 20, p. 17).
         
            (10)  1993 m. birželio 14 d. Tarybos direktyva 93/42/EEB dėl medicinos prietaisų (OL L 169, 1993 7 12, p. 1).
         
            (11)  1998 m. spalio 27 d. Europos Parlamento ir Tarybos direktyva 98/79/EB dėl in vitro diagnostikos medicinos prietaisų (OL L 331, 1998 12 7, p. 1).
         
            (12)  2011 m. birželio 8 d. Europos Parlamento ir Tarybos direktyva 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (OL L 174, 2011 7 1, p. 88).
         
            (13)  2004 m. kovo 31 d. Europos Parlamento ir Tarybos reglamentas (EB) Nr. 726/2004, nustatantis Bendrijos leidimų dėl žmonėms skirtų ir veterinarinių vaistų išdavimo ir priežiūros tvarką ir įsteigiantis Europos vaistų agentūrą (OL L 136, 2004 4 30, p. 1).
         
            (14)  2001 m. lapkričio 6 d. Europos Parlamento ir Tarybos direktyva 2001/82/EB dėl Bendrijos kodekso, reglamentuojančio veterinarinius vaistus (OL L 311, 2001 11 28, p. 1).
         
            (15)  2001 m. lapkričio 6 d. Europos Parlamento ir Tarybos direktyva 2001/83/EB dėl Bendrijos kodekso, reglamentuojančio žmonėms skirtus vaistus (OL L 311, 2001 11 28, p. 67).
      
      
         
            PRIEDAS
            Reglamento (EB) Nr. 1907/2006 XVII priedo 51 įrašas pakeičiamas taip:
            
               
                           „51.
                           Bis(2-etilheksil)ftalatas (DEHP)
                           CAS Nr. 117–81–7
                           EB Nr. 204–211–0
                           Dibutilftalatas (DBP)
                           CAS Nr. 84–74–2
                           EB Nr. 201–557–4
                           Butilbenzilftalatas (BBP)
                           CAS Nr. 85–68–7
                           EB Nr. 201–622–7
                           Diizobutilftalatas (DIBP)
                           CAS Nr. 84–69–5
                           EB Nr. 201–553–2
                        
                        
                           
                                       1.
                                    
                                    
                                       Negali būti naudojami žaisluose ir vaikų priežiūros prekėse kaip medžiagos arba mišiniuose esančios medžiagos, jeigu kiekvieno iš šio įrašo 1 skiltyje išvardytų ftalatų koncentracija arba bet kurio šių ftalatų derinio koncentracija yra lygi 0,1 % plastifikuotos medžiagos masės arba didesnė.
                                    
                                 
                                       2.
                                    
                                    
                                       Negali būti pateikiami rinkai žaisluose ir vaikų priežiūros prekėse, jeigu kiekvieno iš šio įrašo 1 skiltyje išvardytų pirmų trijų ftalatų koncentracija arba bet kurio šių trijų ftalatų derinio koncentracija yra lygi 0,1 % plastifikuotos medžiagos masės arba didesnė.
                                       Be to, nuo 2020 m. liepos 7 d. DIBP negali būti pateikiamas rinkai žaisluose ir vaikų priežiūros prekėse, jeigu jo vieno koncentracija arba jo ir šio įrašo 1 skiltyje išvardytų pirmų trijų ftalatų bet kurio derinio koncentracija yra lygi 0,1 % plastifikuotos medžiagos masės arba didesnė.
                                    
                                 
                                       3.
                                    
                                    
                                       Nuo 2020 m. liepos 7 d. negali būti pateikiami rinkai gaminiuose, jeigu kiekvieno iš šio įrašo 1 skiltyje išvardytų ftalatų koncentracija arba bet kurio šių ftalatų derinio koncentracija gaminyje yra lygi 0,1 % plastifikuotos medžiagos masės arba didesnė.
                                    
                                 
                                       4.
                                    
                                    
                                       3 dalis netaikoma:
                                       
                                                   a)
                                                
                                                
                                                   gaminiams, skirtiems išimtinai pramonės ar žemės ūkio veiklai arba tik naudoti lauke, jei plastifikuota medžiaga nesiliečia su žmogaus gleivine arba ilgai nesiliečia su žmogaus oda;
                                                
                                             
                                                   b)
                                                
                                                
                                                   orlaiviams, pateiktiems rinkai iki 2024 m. sausio 7 d., arba gaminiams, pateiktiems rinkai bet kuriuo metu, jei jie naudojami tik tokiems orlaiviams techniškai prižiūrėti arba taisyti, jei tie gaminiai yra būtini orlaivių saugai ir tinkamumui skraidyti;
                                                
                                             
                                                   c)
                                                
                                                
                                                   motorinėms transporto priemonėms, kurioms taikoma Direktyva 2007/46/EB, pateiktoms rinkai iki 2024 m. sausio 7 d., arba gaminiams, pateiktiems rinkai bet kuriuo metu, jei jie naudojami tik tokioms transporto priemonėms techniškai prižiūrėti arba taisyti, jei tų transporto priemonių be tų gaminių negalima naudoti pagal paskirtį;
                                                
                                             
                                                   d)
                                                
                                                
                                                   gaminiams, pateiktiems rinkai iki 2020 m. liepos 7 d.;
                                                
                                             
                                                   e)
                                                
                                                
                                                   laboratoriniams matavimo prietaisams arba jų dalims;
                                                
                                             
                                                   f)
                                                
                                                
                                                   žaliavoms ir gaminiams, skirtiems liestis su maistu, kuriems taikomas Reglamentas (EB) Nr. 1935/2004 arba Komisijos reglamentas (ES) Nr. 10/2011 (*1);
                                                
                                             
                                                   g)
                                                
                                                
                                                   medicinos prietaisams, kuriems taikomos direktyvos 90/385/EEB, 93/42/EEB arba 98/79//EB, arba jų dalims;
                                                
                                             
                                                   h)
                                                
                                                
                                                   elektros ir elektroninei įrangai, kuriai taikoma Direktyva 2011/65/ES;
                                                
                                             
                                                   i)
                                                
                                                
                                                   pirminėms vaistų pakuotėms, kurioms taikomas Reglamentas (EB) Nr. 726/2004, Direktyva 2001/82/EB arba Direktyva 2001/83/EB;
                                                
                                             
                                                   j)
                                                
                                                
                                                   žaislams ir vaikų priežiūros prekėms, kuriems taikomos 1 ar 2 dalys.
                                                
                                             
                                 
                                       5.
                                    
                                    
                                       Taikant 1, 2 ir 3 dalis ir 4 dalies a punktą,
                                       a)   plastifikuota medžiaga– bet kuri iš šių homogeninių medžiagų:
                                       
                                                   —
                                                
                                                
                                                   polivinilchloridas (PVC), polivinilidenchloridas (PVDC), polivinilacetatas (PVA), poliuretanai;
                                                
                                             
                                                   —
                                                
                                                
                                                   visi kiti polimerai (įskaitant, inter alia, polimerų putas ir gumą), išskyrus silikoninę gumą ir natūralaus latekso dangas;
                                                
                                             
                                                   —
                                                
                                                
                                                   paviršiaus dangos, neslidžios dangos, apdailos medžiagos, dekalkomanijos, spausdintiniai piešiniai;
                                                
                                             
                                                   —
                                                
                                                
                                                   klijai, sandarikliai, dažai ir rašalas;
                                                
                                             b)   ilgalaikis sąlytis su žmogaus oda– ilgesnis nei 10 minučių nuolatinis sąlytis arba 30 minučių per dieną nenuolatinis sąlytis;
                                       c)   vaikų priežiūros prekė– bet kuris gaminys, skirtas vaiko miegui, poilsiui, higienai, maitinimui palengvinti ar vaikui žįsti.
                                    
                                 
                                       6.
                                    
                                    
                                       Taikant 4 dalies b punktą, orlaivis – tai:
                                       
                                                   a)
                                                
                                                
                                                   civilinis orlaivis, kurio tipo pažymėjimas išduotas pagal Reglamentą (EB) Nr. 216/2008 arba kurio konstrukcijos patvirtinimas išduotas pagal Tarptautinės civilinės aviacijos organizacijos (ICAO) susitariančiosios valstybės nacionalines taisykles, arba kurio tinkamumo skraidyti pažymėjimą išdavė ICAO susitariančioji valstybė pagal Tarptautinės civilinės aviacijos konvencijos, pasirašytos 1944 m. gruodžio 7 d. Čikagoje, 8 priedą;
                                                
                                             
                                                   b)
                                                
                                                
                                                   karinis orlaivis.
                                                
                                             
                                 
                     
            
               (*1)  2011 m. sausio 14 d. Komisijos reglamentas (ES) Nr. 10/2011 dėl plastikinių medžiagų ir gaminių, skirtų liestis su maisto produktais (OL L 12, 2011 1 15, p. 1).“